Diari Oficial de la Generalitat Valenciana


Sumari del DOGV 6271, del 20-05-2010 (2010/5714)

RESOLUCIÓ de 22 d'abril de 2010, de la directora general de Territori i Paisatge, de convocatòria del procés selectiu per a la formació del Catàleg de bones pràctiques sobre el paisatge i l'elecció de candidatures a la tercera edició del Premi Mediterrani del Paisatge en l'àmbit de la Comunitat Valenciana
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6271

Data del DOGV
:   20-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/5714


Data del document
:   22-04-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * distinció honorífica

RESOLUCIÓ de 22 d'abril de 2010, de la directora general de Territori i Paisatge, de convocatòria del procés selectiu per a la formació del Catàleg de bones pràctiques sobre el paisatge i l'elecció de candidatures a la tercera edició del Premi Mediterrani del Paisatge en l'àmbit de la Comunitat Valenciana [2010/5714]  
Antecedents de fet  
El paisatge, com a creació cultural que expressa la relació de la societat amb el medi natural al llarg del temps, comporta un sentit actiu i de responsabilitat per al conjunt de les intervencions humanes, i en particular per a l'acció pública. Representa, així mateix, un dels aspectes essencials de la qualitat de vida a què aspira la societat, i un patrimoni comú que hem de reconéixer fomentant els valors de la seua diversitat i dels seus recursos associats.  
En major grau que qualsevol altre, el paisatge mediterrani està profundament marcat per l'empremta de l'ésser humà, resultat d'una rica vida urbana i rural. Però, al mateix temps, presenta una fragilitat derivada de les seues peculiars condicions fisiconaturals, en un context de pressió intensa que el modifica substancialment.  
Conscients de la importància que el paisatge representa per a la història venidora, regions italianes, franceses, gregues i espanyoles desenvolupen diverses accions comunes que tenen l'origen en la Carta del Paisatge Mediterrani (Sevilla, 1993) i en la Convenció Europea del Paisatge (Florència, 2000) promoguda pel Consell d'Europa. En el cas de la Comunitat Valenciana, la Llei 4/2005, de 30 de juny, de la Generalitat, d'ordenació del territori i protecció del paisatge, tenint en compte l'esperit dels acords esmentats, considera que el paisatge constitueix un patrimoni comú de tots els ciutadans i element fonamental de la seua qualitat de vida, i estableix al mateix temps mesures per al control de la repercussió que sobre aquest té qualsevol activitat amb incidència territorial, exigint als instruments urbanístics i d'ordenació territorial la realització d'estudis específics de paisatge.  
D'acord amb aquests objectius, es van desenvolupar sengles projectes de cooperació en el marc dels programes Interreg IIC i Interreg IIIB MEDOC, entre les activitats dels quals es va incloure la convocatòria de la primera edició (anys 1999-2000) i la segona edició (any 2006) del Premi Mediterrani de Paisatge, amb convocatòria prèvia a nivell de les regions participants. En l'àmbit de la Comunitat Valenciana, la segona convocatòria es va dur a terme mitjançant una resolució del director general de Planificació i Ordenació Territorial de la Conselleria de Territori i Habitatge, ja que tenia atribuïda en aquesta data les competències en matèria d'ordenació del territori.  
En l'actualitat, la Generalitat Valenciana participa, a través de la Direcció General de Territori i Paisatge, adscrita a la Conselleria de Medi Ambient, Aigua, Urbanisme i Habitatge, en un projecte de la iniciativa comunitària Programa MED denominat PAYS.MED.URBAN, adjudicat per la Comissió Europea el passat any 2009, i l'execució del qual s'estén, com consta en l'expedient de referència, al període comprés entre abril de 2009 i octubre del 2011. En aquest projecte participen les comunitats autònomes d'Andalusia, Múrcia, València, Catalunya i el Consell Insular de Mallorca (Espanya), les regions de Toscana, l'Emília-Romanya, Laci, Llombardia, Úmbria, Basilicata i Vèneto (Itàlia), la Prefectura de Magnesia-ANEM (Grècia), la regió de l'Algarve (Portugal), com també la RECEP-ENELC (xarxa europea d'autoritats locals i regionals per a la implementació de la Convenció Europea del Paisatge), i correspon a Andalusia, a través de la Secretaria General d'Ordenació del Territori i Urbanisme, la coordinació general en qualitat de cap de fila del projecte.  
L'esmentat Projecte PAYS.MED.URBAN entén l'alta qualitat del paisatge com un factor clau de sostenibilitat i competitivitat de les àrees urbanes de gran transcendència en relació amb la identitat, la salut ecològica i la qualitat de vida de les àrees urbanes, però també per l'atractiu, ja que el paisatge representa un capital territorial amb capacitat d'atraure empreses dels nous sectors econòmics, mà d'obra qualificada i creativa (talents) i turisme. El projecte enllaça amb els objectius generals del Programa MED i implementa sis accions clau relacionades amb temes de paisatge amb rellevància per a la competitivitat de les àrees urbanes.  
En continuïtat amb les accions del Projecte PAYS.DOC, els socis del Projecte PAYS.MED.URBAN han organitzat la formació del Catàleg de bones pràctiques i la tercera edició del Premi Mediterrani del Paisatge 2010, com una de les sis línies de treball o accions emmarcades en aquest, l'elaboració d'un Catàleg de bones pràctiques per al paisatge a les àrees urbanes. En efecte, d'acord amb les bases consensuades pels socis, correspon a cada soci, en una primera fase, seleccionar a través d'un comité regional les candidatures relatives al seu àmbit regional, les quals s'inclouran posteriorment en un catàleg que serà publicat al llarg del Projecte PAYS MED URBAN; aquestes candidatures participaran al seu torn en la tercera edició del Premi Mediterrani del Paisatge, dedicat en aquesta ocasió al tema "paisatges mediterranis en procés de canvi" com a conseqüència de les transformacions causades per l'expansió urbana, les activitats econòmiques i les infraestructures. Amb això es pretén oferir una base de coneixement de bones pràctiques en planificació, creació i gestió paisatgística en àrees urbanes, que representen allò més avançat de les bones pràctiques existents a les regions sòcies del projecte.  
Correspon a la Generalitat Valenciana a través de la Direcció General de Territori i Paisatge, com a òrgan directiu competent amb vista a executar les actuacions relatives al Projecte PAYS.MED.URBAN, efectuar la convocatòria del procés selectiu en el respectiu àmbit territorial per a la formació d'un Catàleg de bones pràctiques per al paisatge a les àrees urbanes, i elecció de candidatures a la tercera edició del Premi de Paisatge Mediterrani, Paisatges Mediterranis en procés de Canvi.  
En virtut d'això, i de conformitat amb el que disposa el Decret 198/2009, de 6 de novembre, del Consell, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
Aprovar la convocatòria del procés selectiu per a la formació del Catàleg de bones pràctiques per al paisatge en àrees urbanes a la Comunitat Valenciana i elecció de candidatures a la tercera edició del Premi de Paisatge Mediterrani, Paisatges Mediterranis en Procés de Canvi, el qual serà desenvolupat d'acord amb les bases que figuren en l'annex I d'aquesta resolució, i que han sigut adoptades de forma comuna per les regions participants en el Projecte PAYS.MED.URBAN. Així mateix, aquesta convocatòria es regeix en l'àmbit de la Comunitat Valenciana per les següents clàusules addicionals:  
Primera. Presentació de candidatures  
Les candidatures, amb la documentació establida en les bases incloses en l'annex, s'han d'adreçar al titular de la Direcció General de Territori i Paisatge, i s'han de presentar al Registre General de la Conselleria de Medi Ambient, Aigua, Urbanisme i Habitatge, siti al carrer de Francesc Cubells, núm. 7, de València, CP 46584, o per qualsevol dels mitjans establits en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.  
El termini per a la presentació de candidatures finalitza el 30 de juny de 2010.  
Segona. Composició del Comité Regional de Selecció  
El Comité Regional de Selecció del Catàleg i del Premi a què fa referència la base 11 de les bases (annex I) està format per cinc representants de la Conselleria de Medi Ambient, Aigua, Urbanisme i Habitatge, i un representant designat per cada una de les conselleries següents: d'Infraestructures i Transport; d'Agricultura, Pesca i Alimentació; de Cultura i Esport, i de Turisme.  
Tercera. Informació i assessorament  
La Direcció General de Territori i Paisatge posarà a la disposició dels sol·licitants tota la informació i assessorament que calga per a la correcta presentació de les candidatures a través del Servei de Paisatge.   
Quarta. Resolució  
La Direcció General de Territori i Paisatge dictarà resolució i elevarà a definitiva la llista de les candidatures seleccionades per a la formació del Catàleg de bones pràctiques i participació en la tercera edició del Premi Mediterrani del Paisatge, proposada pel Comité Regional de Selecció, incloent les cinc candidatures oficials i les dos de reserva que esmenta la base 11 de les bases. Aquesta resolució, que esgota la via administrativa, es comunicarà als interessats.   
Cinquena  
Aquesta resolució serà publicada en el Diari Oficial de la Comunitat Valenciana.  
València, 22 d'abril de 2010.- La directora general de Territori i Paisatge: Aránzazu Muñoz Criado.   
Annex I  
Bases de la convocàtoria del III Premi Mediterrani del Paisatge i creació del Catàleg de bones pràctiques per al paisatge en àrees urbanes, en l'àmbit del Projecte PAYS.MED.URBAN, inscrit dins del Programa MED.  
Finalitat  
Les regions d'Andalusia (ES), Algarve (PT), ANEM, Prefectura de Magnesia (GR), Basilicata (IT), Cataluya (ES), Emília-Romanya (IT), Laci (IT), Llombardia (IT), Mallorca (ES), Múrcia (ES), Toscana (IT), Úmbria (IT), València (ES) i Veneto (IT) són els socis integrants del Projecte PAYS.MED.URBAN - Alta qualitat del paisatge com a element clau de sostenibilitat i competitivitat de les àrees urbanes mediterrànies, cofinançat per fons FEDER dins de la iniciativa comunitària Programa MED.  
En PAYS.MED.URBAN participa també com a partenaire associat la Xarxa Europea d'Ents Locals i Regionals per a la Implementació del Conveni Europeu del Paisatge (RECEP-ENELC), cosa que subratlla la voluntat del projecte de contribuir activament a la posada en pràctica efectiva dels objectius del conveni.  
PAYS.MED.URBAN entén que l'alta qualitat del paisatge no sols és un factor d'identitat i un patrimoni amb valors naturals, ecològics i historicoculturals, sinó també un potent recurs per al desenvolupament econòmic i la competitivitat de les àrees urbanes amb capacitat d'atraure turistes i, cada vegada més, la localització d'empreses dels nous sectors econòmics i de professionals qualificats i creatius (talents). En definitiva, PAYS.MED.URBAN considera el paisatge com un capital territorial no deslocalitzable i rellevant per al desenvolupament sostenible i la qualitat de vida a les àrees urbanes.  
La realització d'un Catàleg de bones pràctiques, com a línia de treball d'aquest projecte, tractarà d'oferir una base de coneixement de bones pràctiques en planificació, creació i gestió paisatgística en àrees urbanes i periurbanes, que representen les experiències més significatives i positives de les regions sòcies del projecte. El Catàleg servirà també per a la preparació de la 3ª edició del Premi Mediterrani de Paisatge dedicat al tema paisatges mediterranis en procés de canvi, com a conseqüència de les transformacions causades per l'expansió urbana, les activitats econòmiques i les infraestructures.  
Amb aquesta finalitat es promou, mitjançant aquest document, la presentació de dossiers de candidatura que facen referència a plans, projectes, obres realitzades, programes d'organització i activitats de comunicació que constitueixen una experiència significativa des del punt de vista paisatgístic.  
Base 1. Contingut de la convocatòria  
Aquesta convocatòria defineix les categories, els criteris de selecció i els requisits fonamentals per a la presentació dels dossiers de candidatura de plans, programes, obres, projectes, concursos d'idees, experiències de sensibilització, formació i activitats de comunicació dirigides al paisatge en àrees urbanes i periurbanes, per tal de publicar un Catàleg de bones pràctiques per al paisatge, i el lliurament per categoria del Premi Mediterrani del Paisatge en la tercera edició.   
Base 2. Finalitat de la selecció  
La finalitat d'aquesta iniciativa és contribuir, a través de la selecció, la difusió i la promoció d'experiències concretes de bones pràctiques, a l'impuls del Conveni europeu del paisatge, i també a una major sensibilització de la població sobre la importància del paisatge per al benestar social, per a consolidar la identitat i per a afavorir la competitivitat territorial.   
La valoració i la difusió de casos model per a altres actuacions intenta estimular el creixement d'una cultura comuna que dedique especial atenció a la qualitat del paisatge a través de la participació del nombre més gran possible d'ents públics i privats, com ara administracions locals, professionals, operadors econòmics i socials i la població local.  
Base 3. Candidatura  
1. Poden participar en la selecció, mitjançant la presentació d'un dossier de candidatura, persones físiques o jurídiques, públiques o privades, que hagen participat en l'elaboració, la realització o la gestió de les activitats presentades en el dossier, sempre que reunisquen els requisits establits en aquesta convocatòria.   
2. Cada dossier de candidatura pot ser presentat en l'àmbit d'una sola categoria.  
3. Els socis que integren el Projecte PAYS.MED.URBAN queden exclosos d'aquesta convocatòria. No obstant això, en el cas en què el soci del projecte represente l'administració regional, les distintes entitats públiques regionals, diferents de l'entitat firmant (representant legal), poden presentar candidatures elegibles a formar part del Catàleg de bones pràctiques, si bé no poden optar al Premi Mediterrani de Paisatge.  
Base 4. Camps temàtics  
La III edició del Premi Mediterrani del Paisatge enllaça amb els objectius del Projecte PAYS.MED.URBAN, en el qual es tracten els aspectes paisatgístics que exerceixen un important paper en l'atractiu i en la capacitat competitiva de les àrees urbanes. Aquests aspectes es resumeixen en sis camps temàtics sobre els quals hauran de versar les candidatures presentades:  
1. Existència d'espais oberts periurbans suficients i ben gestionats, posant especial atenció en les funcions de paisatge de l'agricultura periurbana.  
2. Oferir àrees d'oportunitat o d'ocasió ben dissenyades des del punt de vista del paisatge per a l'assentament d'empreses dels nous sectors econòmics.  
3. Qualitat visual en els accessos i entrades a nuclis urbans.  
4. Integració paisatgística de les noves zones residencials en l'espai periurbà.  
5. Qualitat visual i ambiental de les vores urbanes (punt de contacte entre zones construïdes i zones sense urbanitzar) i en la restauració paisatgística.  
6. Protecció i millora de la imatge i la identitat urbana (vistes).  
Una mateixa candidatura podrà tractar més d'un camp temàtic.   
Base 5. Categories  
Les candidatures presentades han d'incloure's en una de les següents cinc categories d'activitat de conformitat amb els criteris de selecció que posteriorment es detallen:  
Categoria A: plans i programes  
Poden presentar-se en aquesta categoria les experiències de planificació i elaboració de plans urbanístics i d'ordenació del territori, i programes d'actuacions que constituïsquen una expressió concreta de protecció, gestió o ordenació (activitats de millora, creació i restauració) dels paisatges de les àrees urbanes, definint, a més, accions per al manteniment i el desenvolupament de nivells de qualitat del paisatge.  
Poden presentar-se en aquesta categoria instruments de planificació urbana local i supralocal (pla general d'ordenació urbana, pla d'ordenació intermunicipal, pla especial), els plans i programes de gestió ambiental, de desenvolupament socioeconòmic local o supralocal (Agenda 21, pla estratègic?), i altres plans o programes que influeixen positivament en l'àmbit paisatgístic.   
Categoria B: obres realitzades  
Poden presentar-se en aquesta categoria les obres civils, d'infraestructures, de comunicacions, de millores ambientals, efectivament realitzades que es caracteritzen per la recerca d'una integració amb el context paisatgístic o per la capacitat de construir nous paisatges contemporanis que afavorisquen el potencial territorial d'un entorn urbà.  
Categoria C: experiències de sensibilització i formació  
Poden presentar-se en aquesta categoria les activitats que documenten la capacitat concreta d'entitats públiques o privades per a crear iniciatives eficaces de sensibilització i formació quant als recursos paisatgístics de les àrees urbanes, mitjançant la promoció d'activitats per a la utilització dels recursos paisatgístics de tipus natural-ambiental, historicocultural o socioeconòmic.   
També tindran cabuda activitats didàctiques adreçades a tècnics responsables en la presa de decisions, a professionals o al públic en general que tinguen com a objectiu la conscienciació dels valors paisatgístics i la integració paisatgística de les activitats humanes dins de la trama urbana.  
Categoria D: activitats de comunicació  
Poden presentar-se en aquesta categoria les iniciatives individuals o de grup que a través de les activitats artístiques o professionals hagen contribuït a estimular l'atenció de la comunitat cap als temes relacionats amb els valors paisatgístics de les àrees urbanes. Són activitats d'aquesta categoria les següents:  
- Audiovisuals que estimulen una reflexió sobre els processos evolutius historicoculturals que hagen generat paisatges urbans.  
- Material fílmic o altres experiències artístiques en què el paisatge adquirisca un valor especial en els esdeveniments narrats.  
- Pintures que transmeten, de forma sintètica, la percepció subjectiva de les característiques i dels valors dels paisatges representats.  
- Fotografies que documenten paisatges representatius de l'espai mediterrani o del seu procés d'evolució, sempre que siguen recopilats de forma sistemàtica a manera de catàleg, fullet o una altra forma editorial.  
- Instal·lacions i exposicions permanents d'obres d'art a l'aire lliure, com ara escultures i instal·lacions d'art, que demostren una relació àmplia entre les obres exposades i el context paisatgístic.   
Categoria E: projectes i concurs d'idees  
Poden presentar-se en aquesta categoria projectes i idees presentades a concursos o actuacions no executades que comporten la investigació d'una correcta inserció dels elements arquitectònics en el context urbà-periurbà, la utilització adequada dels materials i d'altres característiques essencials, la integració de criteris paisatgistics, etc.   
Base 6. Requisits per a la presentació del dossier de candidatura  
1. Els requisits per a la presentació del dossier de candidatura són els següents:   
a) Per a la categoria A: els plans i programes han d'estar aprovats d'acord amb el que estableix la legislació vigent de cada país o regió, en data 31 de desembre de 2009.  
b) Per a la categoria B: les obres han d'haver-se realitzat en el període comprés entre l'1 de gener de 2000 i el 31 de desembre de 2009.   
c) Per a la categoria C: les activitats de sensibilització i formació han d'haver-se realitzat després de l'1 de gener de 2000, i haver-se realitzat abans del 31 de desembre de 2009.  
d) Per a la categoria D: les obres proposades han d'haver sigut realitzades o fetes públiques amb anterioritat al 31 de desembre de 2009.   
e) Per a la categoria E: els projectes i les idees presentades a concursos o actuacions no executades han d'haver participat en algun concurs o convocatòria publicada amb anterioritat a 31 de desembre de 2009.  
2. Todas les candidatures han d'estar referides a l'àmbit territorial de les respectives regions que participen en el Projecte PAYS.MED.URBAN.  
Base 7. Dades i continguts del dossier de candidatura  
1. El dossier de candidatura, en relació amb les diferents categories, ha de contenir els documents següents:   
Amb caràcter general a totes les categories:  
a) Carta de candidatura firmada per l'entitat competent per a la formulació del pla o programa, en la qual es deixe constància del compliment de les disposicions indicades en base 6 d'aquesta convocatòria.   
b. Fitxa de l'annex II (màxim dos folis).  
Amb caràcter específic a cada categoria:  
Categoria A: plans i programes  
a) Informe del pla o programa (màxim quatre pàgines en format A4), que ha de contenir:   
- Referències normatives sobre la base de les quals el pla o programa ha sigut redactat.  
- Objectius esperats i aconseguits.  
- Metodologia i procediments utilitzats en l'elaboració del pla o programa.  
- Actuacions realitzades.  
- Estimació dels efectes positius per al paisatge en aplicació de les estratègies promogudes pel pla.  
b) Un màxim de cinc documents gràfics, útils per a la comprensió del pla o programa.  
c) Fitxa, formada per diversos fulls en format A3, que documente l'estructura territorial i les característiques corresponents dels paisatges als quals fa referència el pla, mitjançant:  
- Una descripció sintètica de l'àmbit territorial.  
- Una fotografia general o panoràmica que reculla els elements principals de l'estructura del paisatge.  
- La representació (fotogràfica) i la descripció de les característiques estructurals que identifiquen els paisatges des del punt de vista natural, historicocultural, agrícola o urbà. Es tracta de documentar els elements que defineixen l'estructura d'un determinat paisatge, que el fan únic i que no poden trobar-se en altres situacions.  
- La representació fotogràfica definint l'estructura del paisatge.  
Categoría B: obres realitzades  
a) Informe il·lustratiu del projecte (màxim quatre pàgines en format A4), que ha de contenir:  
- Una descripció sintètica de l'àmbit d'interés del projecte, amb referència especial a les característiques estructurals del paisatge des del punt de vista natural, historicocultural, agrícola o urbà.   
- Descripció dels objectius prefixats, dels criteris del projecte i de les tècniques de construcció previstes, amb referència a les característiques específiques estructurals del paisatge i dels objectius assolits respecte als prefixats.   
b) Indicació del cost i finançament de les obres.  
c) Reportatge fotogràfic que mostre el projecte en la seua integritat i els detalls més importants (format mín. 18 x 24 i amb bona resolució).  
d) Documents gràfics com a màxim en format A2, necessaris per a la comprensió del projecte.  
Categoria C: experiències de sensibilització  
a) Informe il·lustratiu (màxim quatre pàgines en format A4) sobre la iniciativa, que continga:   
- Entitat que promou l'activitat i professionals que hagen contribuït a la realització de l'activitat.  
- Descripció dels continguts didàctics, programació, mitjans o recursos emprats i la metodologia emprada. (Incloure un programa de l'activitat formativa).  
- Pressupost.  
- Els sectors socials als quals es dirigeix la iniciativa.  
- Les modalitats organitzatives previstes.  
- Les iniciatives de difusió i de publicitat de les activitats.  
- Avaluació dels resultats obtinguts en el cas d'una activitat ja finalitzada.  
- Els resultats esperats en el cas que es tracte d'una activitat en progrés.  
b) Un màxim de sis fotografies de la zona.  
c) Un màxim de cinc materials gràfics com a màxim en format A3, necessaris per a documentar les característiques de l'activitat realitzada.  
Categoria D: activitats de comunicació  
a) En el cas de documentals i pel·lícules, una còpia del material en CD o DVD.  
b) En el cas d'obres pictòriques, una còpia fotogràfica per cada obra realitzada o un dels catàlegs en què hi estiguen incloses.  
c) En el cas de ressenyes fotogràfiques, una còpia de les fotos en format 18 x 24 màxim o un dels catàlegs en què hi estiguen incloses.  
d) En el cas d'instal·lacions, es requereix el material en pel·lícula (CD o DVD) o imprés (fullets) adequat per a documentar les característiques de l'activitat realitzada en la seua totalitat i la seua relació amb l'entorn.   
Categoria E: projectes i concursos d'idees  
a) Carta de candidatura firmada per l'autor del projecte, en la qual es deixa constància del compliment de les disposicions indicades en base 6 d'aquestes bases.  
b) Fitxa de l'annex II (màxim dos folis).  
c) Informe il·lustratiu del projecte (màxim quatre pàgines en format A4), que ha de contenir:   
- Una descripció sintètica de l'àmbit d'interés del projecte amb especial referència a les característiques estructurals del paisatge des del punt de vista natural, historicocultural, agrícola o urbà.   
- Descripció dels objectius prefixats, dels criteris del projecte i de les tècniques de construcció previstes amb referència a les característiques específiques estructurals del paisatge.   
d) Indicació del pressupost.  
e) Fotografies i documents gràfics cm a màxim en format A3, necessaris per a la comprensió del projecte.  
2. Los dossiers de candidatura s'han de presentar en format paper i digital (CD o DVD). Els textos han de ser en format word o pdf; les fotografies en jpg o tiff, i els plànols en pdf.  
3. Queda a la discreció dels que participen adjuntar al dossier de candidatura documentació addicional que puga considerar-se necessària per a la valoració, com ara documentació fotogràfica, dissenys, fullets, etc. En aquest cas, tota la documentació addicional ha de presentar-se exclusivament en CD-Rom, i utilitzar per als documents gràfics i els textos el format pdf, i per a les fotos, el format jpg. En el cas que es considere oportú, els organismes encarregats de la selecció podran sol·licitar d'altra documentació addicional.  
4. Les despeses de la documentació i la seua tramesa seran a càrrec de les candidatures. Tota la documentació ha d'estar lliure de drets per a la utilització en la publicació del Catàleg de bones pràctiques per al paisatge i per a les iniciatives relacionades amb el Premi Mediterrani del Paisatge, i s'hi ha d'incloure els noms dels autors o entitats. Per a qualsevol altra utilització s'ha de sol·licitar autorització a les persones o entitats responsables de la candidatura.  
5. Les candidatures que siguen seleccionades pel Comité de Selecció Regional han d'emplenar en anglés la fitxa que s'adjunta en l'annex II perquè siga presentada al Comité Transnacional de Selecció.   
Base 8. Termini i lloc per a la presentació  
1. L'últim dia del termini per a la presentació de les candidatures serà el 30 de juny de 2010; per a això, es tindrà en compte la data de la tramesa postal.   
2. Els candidats han d'enviar el dossier en un sobre tancat, especificant Programa MED - Projecte PAYS.MED.URBAN, a l'adreça que es determine en la convocatòria específica realitzada per cada un dels socis.  
Base 9. Criteris d'exclusió  
Seran criteris que s'han de tenir en compte per a l'admissió o no de candidatures:   
1. Els dossiers que no complisquen els requisits d'admissió previstos en base 6 d'aquestes bases.  
2. Els possibles errors en l'elecció de la categoria de presentació de la candidatura o camp temàtic no constitueixen motiu d'exclusió; en aquest cas, serà competència del Comité Regional de Selecció atribuir la candidatura a la categoria o camps temàtics a què pertany d'acord amb aquestes bases.   
3. En el cas que el dossier no continga tots els documents requerits per cada una de les categories, l'admissió de la candidatura serà sotmesa al judici del Comité Regional de Selecció, el qual podrà atorgar un termini per a l'esmena d'errors.  
Base 10. Criteris de valoració de les candidatures  
1. La valoració de les candidatures estarà sotmesa als següents criteris particulars:   
a) Categories A (plans, programes), B (obres realitzades) i E (projectes i concursos d'idees): seran avaluades amb relació a la capacitat de contribuir a la millora i a la valoració paisatgística del lloc i de la percepció social que tinguen, com també a la intenció d'expressar la voluntat conscient i manifesta de participar en l'evolució i en l'organització dels paisatges mitjançant:   
- Una interpretació correcta de les característiques paisatgístiques del lloc.  
- La demostració de la capacitat, a través de l'activitat realitzada, de generar relació i estima pel paisatge.  
- La garantia de qualitat en l'exercici de l'activitat.  
- La demostració dels efectes positius dels resultats en el lloc.   
b) Categoria C: seran avaluades en relació amb la capacitat per a estimular la ciutadania a establir una relació perceptiva del propi territori, i contribuir al desenvolupament d'una consciència col·lectiva sobre la responsabilitat en els processos evolutius del paisatge i els seus valors, tal com preveu base 6 del Conveni europeu del paisatge.  
c) Categoria D: seran avaluades amb relació a la capacitat de contribuir a la difusió, al coneixement i a la documentació de les característiques del paisatge mediterrani, de la qualitat d'aquest i de les seues tendències evolutives.  
2. Seran criteris de selecció comuna a totes les categories:  
- El foment d'un desenvolupament territorial sostenible considerant el paisatge com un procés dinàmic.  
- Exemplaritat i replicabilidad de la metodologia.  
- La dimensió social, la projecció didàctica i la participació pública.  
- La dimensió econòmica del paisatge: capacitat per a l'atractiu econòmic del territori i posada en relleu de noves oportunitats de desenvolupament.  
- Integralitat de l'actuació mitjançant la incorporació de diferents actuacions (de coneixement, d'ordenació, de gestió, etc.) de la interacció de les quals puguen emergir nous elements.  
- Aplicació del Conveni europeu del paisatge.  
Base 11. Procés de selecció de les candidatures  
La selecció de les candidatures es durà a terme en tres fases:  
1ª fase. Un Comité Regional de Selecció, constituït en cada una de les regions que participen en el Projecte PAYS.MED.URBAN, seleccionarà les candidatures relatives al seu àmbit regional, i exclourà les considerades no vàlides, basant-se en els criteris establits en aquestes bases. Entre les candidatures rebudes correctament haurà de seleccionar fins a un màxim de cinc candidatures més dos de reserva, independentment del camp temàtic i categoria a què es presenten, les quals seran elevades al Comité Transnacional de Selecció.   
Cada regió es responsabilitza de la seua organització i de l'elecció dels membres que formaran part del Comité Regional de Selecció. No podran formar part del Comité aquelles persones que representen qualsevol dels organismes que hagen presentat una candidatura, i la seua constitució es farà pública a través de la pàgina web oficial del projecte i la pàgina web del soci del projecte.  
Els representants del soci del projecte poden estar presents durant tot el procés de selecció, però no tenen dret de vot.   
2ª fase. Un Comité Transnacional de Selecció, constituït per un tècnic representant de cada una de les regions que participen en el projecte PAYS.MED.URBAN i que serà aprovat pel Comité de Pilotatge, haurà d'avaluar i aprovar les candidatures proposades pels comités regionals com a candidatures vàlides. Posteriorment se seleccionaran, mitjançant sistema de votació, les que posseïsquen els requisits per a participar en la tercera edició del Premi Mediterrani del Paisatge (PMP).  
Les candidatures acceptades pel Comité de Pilotatge seran incloses en el Catàleg de bones pràctiques per al paisatge, el qual serà publicat i difós com un dels resultats del Projecte PAYS.MED.URBAN.  
Les persones o entitats titulars de les candidatures seleccionades per a la publicació del Catàleg seran informades mitjançant una comunicació escrita, en la qual se'ls requerirà la documentació pertinent.  
3ª fase, Jurat Internacional. S'elevaran al Jurat Internacional les cinc candidatures per categoria que hagen obtingut major puntuació en la votació del Comité Transnacional; en cas d'empat no es repetirà la votació sinó que s'inclouran les candidatures de la mateixa puntuació.  
El Jurat Internacional estarà compost per cinc membres, un representant de cada estat que participa en el projecte (espanyol, italià, grec i portugués) i un cinqué membre en representació de la RECEP-ENELC o nomenat per aquesta xarxa entre els membres d'UNISCAPE, CIVILSCAPE o el Comité Científic de la RECEP, amb la condició que la persona nomenada no podrà provenir d'un dels països que tenen socis en el projecte.  
La selecció dels membres del Jurat Internacional serà responsabilitat del Comité de Pilotatge i podran ser triats entre professionals, professorat universitari i en general representants de la societat civil la labor dels quals haja contribuït significativament a la comprensió dels fenòmens de transformació dels paisatges i a la difusió de la cultura paisatgística com a element clau de sostenibilitat i competitivitat de les àrees urbanes mediterrànies.   
La seua composició es publicarà en la pàgina web del projecte després que el Comité de Pilotatge del Projecte PAYS.MED.URBAN seleccione els membres.  
El Jurat Internacional entregarà un premi per cada categoria, a més de les mencions especials que considere oportunes en funció de la qualitat de les candidatures presentades.   
Base 12. Proclamació de les candidatures guanyadores del Premi Mediterrani del Paisatge  
Les persones o les entitats responsables del dossier de candidatura que resulten guanyadores en cada categoria seran informades mitjançant comunicació escrita per correu certificat.  
La proclamació de les candidatures guanyadores de la tercera edició del Premi Mediterrani del Paisatge serà efectuada a Sevilla l'any 2011, durant el seminari de cloenda del Projecte PAYS.MED.URBAN.   
Les candidatures guanyadores rebran com a reconeixement una placa commemorativa, i les mencions especials, un diploma.  
Els resultats del Premi tindran garantida la màxima difusió a través d'una publicació que serà distribuïda entre les regions europees sòcies del projecte, el web del projecte i la participació de la RECEP.   
Base 13. Obligacions dels candidats  
1. La participació en la selecció implica l'acceptació dels continguts d'aquestes bases.  
2. Les decisions del jurat i dels altres organismes encarregats de la selecció de les candidatures seran inapel·lables.  
3. Les persones o les entitats responsables de les candidatures seleccionades es comprometen a presentar, fent-se càrrec de la despesa, tota la documentació necessària per a la publicació del Catàleg de bones pràctiques per al paisatge. Es comprometen, a més, a garantir al Jurat Internacional la possibilitat d'efectuar les inspeccions in situ, les visites i les trobades que siguen necessàries en la fase de selecció, oferint també l'assistència tècnica oportuna.  
4. Així mateix, les persones o entitats guanyadores de la 3ª edició del Premi Mediterrani del Paisatge es faran càrrec de totes les despeses de participació en la cerimònia de cloenda de Sevilla.   
Base 14. Publicitat i difusió   
Per tal d'afavorir la màxima difusió de la convocatòria entre les regions participants i aconseguir el nombre més gran possible de candidatures serà obligatòria la publicació d'aquesta convocatòria en els butlletins regionals oficials, en les pàgines web oficials de cada soci i en el web oficial del projecte www.paysmed.net. Així mateix, la convocatòria serà objecte de publicació en el web de RECEP-ENELC.   
Altres formes de comunicació com ara notes de premsa, fullets, pòster, cartes, etc, seran de caràcter opcional.  
Annex II  
Model de fitxa  
   
Part II. Descripció general de l'actuació  
Índex de fotografies i documents gràfics que aporteu   
  
  
\* \* \* \* \* \* \* \*   
Anexo II  
Modelo de Ficha  
   
Parte II. Descripción general de la actuación  
Índice de fotografías y documentos gráficos que aporta   
  
